La cantautora Eva Gómez torna a Sagunt per interpretar les seues ‘Cançons de dona i terra’
03 de març 2020

![](/media/jotdoh3a/94cuerpo_concierto_cancons_dona_terra-15.jpg)  
  

El Teatre de Begonya acollirà dissabte, 7 de març, el concert ‘Cançons de dona i terra’ de la cantautora d’Almenara (la Plana Baixa) Eva Gómez amb motiu del 8 de Març – Dia de la Dona. El concert, que també forma part de la programació trimestral de la regidoria de Cultura, començarà a les 19.30 hores i estarà obert a tot el públic fins completar aforament.

  

‘Cançons de dona i terra’ és un manoll de crits d’esperança fets cançó, acompanyats d’una música pura i amb personalitat. Històries reals i emocionants, totes amb la figura de la dona i la seua terra com a eix central. Cada cançó està instrumentada de manera específica. A banda de posar veu, Eva Gómez instrumenta cada cançó de manera específica amb la guitarra, el busuqui (un instrument musical de corda originari de Grècia) i el rabec (un instrument de corda fregada d’origen àrab). Li acompanyarà la seua coproductora i companya d’escenaris i d’estudi, Laura Miñarro, amb la viola de roda, el violí, el rabec, percussions i veus. D’esta manera proporcionen un concert dinàmic i _multisonor_ en constant evolució. Lletres poètiques i reivindicatives més enllà d’estereotips i de qualsevol frontera.

  

La regidora de Cultura, Asun Moll, ha destacat este concert perquè és d’una cantautora compromesa «que escriu cançons que manifesten a través de la música el que costa valorar i assumir el reconeixement cap a les dones».

  

D’altra banda, la pròpia cantautora ha manifestat que este concert forma part d’una gira en què s’interpreten les cançons més importants dels seus dos últims treballs discogràfics, ja que tots dos estan lligats. També s’hi inclouen diversos temes del nou projecte que es titularà _El cel i les formes del vent_ i que segons la cantautora «**filen molt bé amb el tema del concert, ja que sempre escric alguna que altra cançó que parla de la dona en general o en concret, perquè tinc un compromís amb mi mateixa i amb la societat de portar un missatge feminista en els meus treballs**». Així mateix,  ha agraït el suport de les institucions, i en concret de l’Ajuntament de Sagunt, amb el seu treball «**tot i que encara són poques les hores que es destinen a les dones en els escenaris i moltes les dones que fem una llavor musical cada vegada en més àmbits, no sols davant del micròfon, sinó també en la producció o composició**».

​  

  

​

*   [](http://www.facebook.com/sharer.php?u=https://aytosagunto.es/va/actualitat/la-cantautora-eva-gomez-torna-a-sagunt-per-interpretar-les-seues-cancons-de-dona-i-terra/ "Facebook")
*   [](http://twitter.com/share?url=https://aytosagunto.es/va/actualitat/la-cantautora-eva-gomez-torna-a-sagunt-per-interpretar-les-seues-cancons-de-dona-i-terra/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-cantautora-eva-gomez-torna-a-sagunt-per-interpretar-les-seues-cancons-de-dona-i-terra/ "Linked In")
*   [](mailto:?body=https://aytosagunto.es/va/actualitat/la-cantautora-eva-gomez-torna-a-sagunt-per-interpretar-les-seues-cancons-de-dona-i-terra/)